Megaboer neem eie leweBarries Snijman (Foto: Facebook/Die Sybokhaarkwekersvereniging van Suid-Afrika) Barries Snijman (47), ’n bekende sybokhaar-megaboer van die Oos-Kaap, is die afgelope week dood aangetref nadat hy sy eie lewe geneem het. Snijman is die eienaar van Vleikuil-boerdery en het onder meer nasionale bekendheid verwerf met sy deelname aan kykNET se MegaBoere-reeks. Hy is volgens die polisie met ŉ kopwond op sy plaas aangetref. Kol. Michelle Matroos, woordvoerder van die polisie, het aan Maroela Media bevestig dat die voorval wel by die polisie aangemeld is en dat ŉ volledige ondersoek voortduur. “Geen vuilspel word in die stadium vermoed nie, maar die polisieondersoek duur steeds voort,” het Matroos gesê. Die Sybokhaarkwekersvereniging van Suid-Afrika (SASKV) het in ŉ huldeblyk op Facebook gesê Snijman het sy passie in dié bedryf uitgeleef. “Barries, soos alombekend onder sybokhaarprodusente, het ŉ besonderse passie vir angorabokke en die karoovlaktes gehad. Hy het ook as boer presteer en is destyds gekroon as die Oos-Kaap se Jongboer van die Jaar. Meer onlangs is hy aangewys as die Megaboer van die Sybokhaarbedryf,” het die organisasie gesê. Barries was vanaf 1997 tot 2009 ŉ lid van die uitvoerende bestuur van die SASKV. Hy was daarna in 2008 en 2009 die president van dié organisasie. Hy was ook vanaf 2012 tot en met sy dood die ondervoorsitter van die Sybokhaar Trust.